Komisjoni määrus (EÜ) nr 1168/1999,

3. juuni 1999,

millega sätestatakse ploomide turustusstandardid

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud komisjoni määrusega (EÜ) nr 857/1999, [2] eriti selle artikli 2 lõiget 2,

ning arvestades, et:

(1) ploomid on määruse (EÜ) nr 2200/96 I lisas toodete hulgas, mille standardid tuleb vastu võtta; komisjoni 5. juuni 1987. aasta määrust (EMÜ) nr 1591/87, millega sätestatakse kapsa, rooskapsa, varsselleri, spinati ja ploomide turustusstandardid, [3] viimati muudetud määrusega (EÜ) nr 888/97, [4] on korduvalt muudetud ning see ei ole enam juriidiliselt selge;

(2) selguse mõttes tuleks ploome käsitlevad eeskirjad eraldada muude määruse (EMÜ) nr 1591/87 kohaldamisalasse kuuluvate toodete eeskirjadest; kõnealuseid eeskirju tuleks seetõttu uuendada ja määruse (EMÜ) nr 1591/87 ploome käsitlev V lisa kehtetuks tunnistada; selleks tuleks maailmaturu läbipaistvuse huvides arvesse võtta ploomistandardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm;

(3) nende standardite kohaldamine peab ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust;

(4) standardeid kohaldatakse kõikidel turustusetappidel; toodete pikamaavedu, teatav ladustusaeg ja mitmesugused käitlustoimingud võivad kaasa tuua nende bioloogilisest arengust või suuremast või väiksemast riknemisohust põhjustatud kvaliteedi halvenemise; seda riknemist tuleks seetõttu arvesse võtta lähetamisjärgsetel turustusetappidel standardeid kohaldades; et ekstraklassi tooteid tuleb eriti hoolikalt sortida ja pakkida, võib nende puhul arvesse võtta üksnes värskuse ja turdumuse vähenemist;

(5) käesolevas määruses sätestatud meetmed on värske puu- ja köögivilja korralduskomitee arvamusega kooskõlas,

ON VASTU VÕTNUD KÄESOLEVA MÄÄRUSE:

Artikkel 1

CN-koodi 08094005 alla kuuluvate ploomide turustusstandard on sätestatud lisas.

Seda standardit kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt.

Lähetamisjärgsetel etappidel võib toodetel siiski esineda vastupidiselt ettenähtud standardi nõuetele:

- vähest värskuse ja turdumuse vähenemist,

- muude toodete puhul, v.a ekstraklassi tooted, nende bioloogilisest arengust või riknemisohust põhjustatud kvaliteedi vähest halvenemist.

Artikkel 2

Määrust (EMÜ) nr 1591/87 muudetakse järgmiselt:

1. Pealkirjas asendatakse sõnad "varsselleri, spinati ja ploomide" sõnadega "varsselleri ja spinati".

2. Artikli 1 teise lõigu viies taane tunnistatakse kehtetuks.

3. V lisa tunnistatakse kehtetuks.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 1. juulist 1999.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. juuni 1999

Komisjoni nimel

komisjoni liige

Franz Fischler

[1] EÜT L 297, 21.11.1996, lk 1.

[2] EÜT L 108, 27.4.1999, lk 7.

[3] EÜT L 146, 6.6.1987, lk 36.

[4] EÜT L 126, 17.5.1997, lk 11.

--------------------------------------------------

LISA

PLOOMISTANDARD

I. TOOTE MÄÄRATLUS

Käesolevat standardit kohaldatakse järgmiste ploomisortide suhtes:

- Prunus domestica L. ssp. domestica,

- Prunus domestica L. ssp. insititia (L.) Schneid.,

- Prunus domestica L. ssp. italica (Borkh.) Gams,

- Prunus domestica L. ssp. syriaca (Borkh.) Janchen, ja

- Prunus salicina Lindl.,

mis tuleb tarbijale müüa värskelt, välja arvatud tööstuslikuks töötlemiseks ettenähtud ploomid.

II. KVALITEEDINÕUDED

Standardis määratletakse müügivalmis ja pakendatud ploomide kvaliteedinõuded.

A. Miinimumnõuded

Võttes arvesse iga klassi erinõudeid ja lubatud hälbeid, peavad kõikides klassides ploomid olema:

- terved,

- veatud; mädanenud või toiduks kõlbmatud riknenud tooted ei ole lubatud,

- puhtad, nähtava võõrolluseta,

- taimekahjuriteta,

- taimekahjurite tekitatud kahjustusteta,

- ebatavalise pinnaniiskuseta,

- võõra lõhna ja maitseta.

Ploomid peavad olema hoolikalt koristatud. Need peavad olema hästi arenenud ja piisavalt küpsed.

Ploomid peavad olema niisuguses valmimisastmes ja seisukorras, et need:

- kannatavad vedu ja käitlemist, ja

- jõuavad sihtkohta rahuldavas seisukorras.

B. Liigitamine

Ploomid liigitatakse kolme järgnevalt määratletud klassi:

i) Ekstraklass

Selle klassi ploomid peavad olema eriti hea kvaliteediga. Kuju, arenemistaseme ja värvuse poolest peavad need olema sordile tüüpilised. Need peavad olema:

- sordiomase kirmega,

- tihke viljalihaga.

Ploomid peavad olema veatud, välja arvatud tühised pindmised vead, kui need ei mõjuta toote üldilmet, kvaliteeti, säilivust ega esitusviisi pakendis.

ii) I klass

Selle klassi ploomid peavad olema hea kvaliteediga. Need peavad olema sorditüüpilised.

Ploomidel võivad olla järgmised tühised vead, kui need ei mõjuta toote üldilmet, kvaliteeti, säilivust ega esitusviisi pakendis:

- tühised kujuvead,

- tühised valmimisvead,

- tühised värvusvead,

- pikliku kujuga pindmised vead, mille pikkus ei või ületada kolmandikku vilja suurima ristlõike läbimõõdust. Armistunud lõhed võivad esineda eelkõige ploomi "Golden Gage" variantidel, [1]

- muud pindmised vead, mille kogupind ei ületa ühte kuueteistkümnendikku ploomi üldpindalast.

iii) II klass

Sellesse klassi kuuluvad ploomid, mida ei või liigitada kõrgmatesse klassidesse, kuid mis vastavad eespool nimetatud miinimumnõuetele.

Ploomidel võib olla järgmisi vigu, kui on säilinud põhilised kvaliteedi-, säilivus- ja esitusviisi omadused:

- kujuvead,

- valmimisvead,

- värvusvead,

- pindmised vead, mille kogupind ei ületa neljandikku ploomi üldpindalast.

III. SUURUSNÕUDED

Suurus määratakse kindlaks suurima ristlõike läbimõõdu alusel.

Miinimumsuurused määratakse järgmiselt:

| Ekstraklass ja I klass | II klass |

Suureviljalised sordid | 35 mm | 30 mm |

Muud sordid | 28 mm | 25 mm |

Kreegid | 20 mm | 17 mm |

[1] ploomi "Gage" variandid (Green apricot, Dauphine, Greengage), millel on rohelise helkleva varjundiga koor.

--------------------------------------------------